作者:無名氏
標題:合宮歌
內容:太平時。寶殿垂衣治。馭左右賢俊，萬國執玉助祭。涼秋九月霜華飛。感發純孝，五室配上帝。紫漢入夜凝霽。房心下，泛華芝。大田棲糧，歲功成，農歌沸。複道躬拜，肅迎神嬉。漏聲遲。玉磬響，遞清吹。嘉薦升雕俎，柘槳屢酌幾醉。雲扶靈駕欻若歸。天意留顧，萬福如山委。便御丹闕，布為皇澤，與民熙熙。遠觀唐虞，未有如茲盛禮。願常遇鳴鑾，三歲親祠。